КъардэнгъущI Зырамыку и вагъуэ
ЩIэныгъэлI, IуэрыIуэтэдж, КъБР-м и цIыхубэ артист КъардэнгъущI Зырамыку къызэралъхурэ илъэсищэ зэрырикъур Музыкэ театрым иджыблагъэ щагъэлъэпIащ.
Министр Къумахуэ Мухьэдин и псалъэ.
Пшыхьым къекIуэлIахэм фIыщIэ яхуещI КъардэнгъущIхэ я нэхъыжьыфI Мусэрбий.
КъБР-м щэнхабзэмкIэ и министр Къумахуэ Мухьэдин къыщыпсалъэм КъардэнгъущI Зырамыку лъэпкъ щэнхабзэм хуищIа хэлъхьэныгъэм и инагъымрэ абы адыгэм дежкIэ иIэ мыхьэнэмрэ я гугъу ищIащ. Ар тхакIуэу, щIэныгъэлIу, драматургу, IуэрыIуатэджу щытащ, Хэку зауэшхуэм хэтащ. КъардэнгъущIыр нэхъыбэу къызэрацIыхур абы зэхуихьэсыжа цIыхубэ уэрэдыжьхэмкIэщ. Езым и уэрэд жыIэкIэри сыт и уасэт?!
«ГушыIэр Тхьэм и щIасэщ», жеIэ адыгэм. Сыт хуэдиз хъыбар дахэ къыщIэна Зырамыку?! А лIы набдзэгубдзаплъэм нэгъуэщIым и хьэлыр тыншу къыхуэубыдырт. ГъащIэм къыхиха теплъэгъуэхэращ абы и Iуэтэж гъэщIэгъуэнхэм лъабжьэ яхуищIар. Абыхэм ящыщ зыбжанэ а пшыхьым щагъэзэщIащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артистхэу Тхьэщыгъуей Жаннэрэ КIэхумахуэ ФатIимэрэ.
ЗэIущIэм кърихьэлIахэм IэмалыфI яIащ Зырамыку и интервьюхэм щыщ Iыхьэ нэхъыфIхэм еплъыжыну, абы и псэ къабзагъэр зыхащIэну, а цIыху телъыджэм и дуней къулейм хэплъэну.
КъардэнгъущIым зэхуихьэсыжа адыгэ уэрэдыжьхэр пшыхьым щагъэзэщIащ «Шэджэм псыкъелъэхэр», «Ридадэ», «ДжэгуакIуэ», «Кавказ» ансамблхэм, Осетие Ипщэ, Ингуш Республикэхэм щIыхь зиIэ я цIыхубэ артисткэ Кърым Иринэ, КъБР-м щIыхь зиIэ и артист ХьэхъупащIэ Амырхъан, Хьэкъул Оксанэ, Жабо Замирэ сымэ, нэгъуэщIхэми.
Зэхыхьэм и кIэухыу лъэпкъ Iэужьыр хъумэным, ар къыдэкIуэтей щIэблэм ябгъэдэлъхьэным и мыхьэнэм, Зырамыку и Iэужь дахэм иджыри зэ я гугъу ящIри, илъэситху ныбжьым ит Мэргъущ Тамерлан цIыкIу хъуэхъу усэ дахэ кърагъэджащ.
Тэрчокъуэ Дисэ.
Сурэтхэр Къарей Элинэ трихащ.
